**Muka Gospodina našega Isusa Krista po Ivanu**

**Pripovjedač:** Nakon tih riječi zaputi se Isus sa svojim učenicima na drugu stranu potoka Cedrona: ondje bijaše vrt u koji uđe njegov izdajica, jer se Isus ondje često sastajao sa svojim učenicima. Juda onda uze četu i stražare od svećeničkih glavara i farizeja te dođu onamo sa zubljama, svjetiljkama i oružjem. A Isus, znajući sve što će s njim biti, istupi naprijed te ih upita:

**Isus:** Koga tražite?

**Pripovjedač:** Odgovore mu:

**Stražari:** Isusa Nazarećanina.

**Pripovjedač:** Kaže im Isus:

**Isus:** Ja sam.

**Pripovjedač:** A stajaše s njima i Juda, njegov izdajica. Kad im dakle reče: „ Ja sam !“- oni ustuknuše i popadaše na zemlju. Ponovo ih tada upita:

**Isus:** Koga tražite?

**Pripovjedač:** Oni odgovore:

**Stražari:** Isusa Nazarećanina.

**Pripovjedač:** Isus odvrati:

**Isus:** Rekoh vam da sam ja. Ako dakle mene tražite pustite ove da odu!

**Pripovjedač:** A Šimun Petar isuče mač koji imaše uza se pa udari slugu velikog svećenika i odsiječe mu desno uho. Sluga se zvao Malho. Nato Isus reče Petru:

**Isus:** Djeni mač u korice!

**Pripovjedač:** Četa, zapovjednik i židovski stražari uhvatiše Isusa te ga svezaše. Odvedoše ga velikom svećeniku. Veliki svećenik zapita Isusa o njegovim učenicima i o njegovu nauku. Odgovori mu Isus:

**Isus:** Ja sam otvoreno govorio svijetu. Uvijek sam naučavao u sinagogi i u Hramu gdje se skupljaju Židovi. Ništa nisam u tajnosti govorio. Zašto pitaš mene ? Pitaj one koji su slušali što sam im govorio. Oni , eto, znaju što sam govorio.

**Pripovjedač:** Na te njegove riječi jedan od nazočnih stražara udari Isusa po obrazu govoreći:

**Sluga:** Tako li odgovaraš velikom svećeniku?

**Pripovjedač:** Odgovori mu Isus:

**Isus:** Ako sam krivo rekao, dokaži da je krivo! Ako li pravo, zašto me udaraš?

**Pripovjedač:** Za Isusom su išli Šimun Petar i drugi učenik. Taj učenik bijaše poznat s velikim svećenikom pa s Isusom uđe u dvorište velikog svećenika. Petar osta vani kod vrata. Tada taj drugi učenik, znanac velikog svećenika, iziđe i reče vratarici te uvede Petra. Nato će sluškinja, vratarica, Petru:

**Sluškinja:** Da nisi i ti od učenika toga čovjeka?

**Pripovjedač:** On odvrati:

**Petar:** Nisam!

**Pripovjedač:** A stajahu ondje sluge i stražari, raspirivahu žeravicu, jer bijaše studeno, i grijahu se. S njima stajaše i Petar i grijaše se. Rekoše mu:

**Sluge:** Da nisi i ti od njegovih učenika?

**Pripovjedač:** On zanijeka:

**Petar:** Nisam!

**Pripovjedač:** Nato će jedan od slugu velikog svećenika, rođak onoga komu Petar odsiječe uho:

**Sluga:** Nisam li te ja vidio u vrtu s njime?

**Pripovjedač:** I opet zanijeka Petar. Odmah zatim pijetao zapjeva. Isusa od Kajfe odvedoše u dvor upraviteljev. Bilo je rano ujutro. Pilat upita:

**Pilat**: Kakvu tužbu iznosite protiv ovoga čovjeka?

**Pripovjedač**: Odgovore mu:

**Židovi:** Kad on ne bi bio zločinac, ne bismo ga predali tebi.

**Pripovjedač:** Reče im na to Pilat:

**Pilat:** Uzmite ga vi i sudite mu po svom Zakonu.

**Pripovjedač:** Odgovoriše mu Židovi:

**Židovi:** Nama nije dopušteno nikoga pogubiti.

**Pripovjedač:** Nato Pilat opet uđe u dvor, pozove Isusa i upita ga:

**Pilat:** Jesi li ti židovski kralj?

**Pripovjedač:** Isus odgovori:

**Isus:** Govoriš li ti to sam od sebe ili ti to drugi rekoše o meni?

**Pripovjedač:** Pilat odvrati:

**Pilat:** Zar sam ja Židov? Tvoj narod i glavari svećenički predadoše te meni. Što si učinio?

**Pripovjedač:** Odgovori Isus:

**Isus:** Kraljevstvo moje nije od ovoga svijeta. Kad bi moje kraljevstvo bilo od ovoga svijeta, moji bi se vojnici borili da ne budem predan Židovima. Ali kraljevstvo moje nije odavde.

**Pripovjedač:** Nato mu reče Pilat:

**Pilat:** Ti si dakle kralj?

**Pripovjedač:** Isus odgovori:

**Isus:** Ti kažeš! Da, kralj sam!

**Pripovjedač:** Nakon toga opet iziđe pred Židove te će im:

**Pilat:** Ja ne nalazim na njemu nikakve krivice. A u vas je običaj da vam o Pashi nekoga pustim. Hoćete li, dakle, da vam pustim kralja židovskoga?

**Pripovjedač:** Povikaše na to opet:

**Židovi:** Ne toga, nego Barabu!

**Pripovjedač:** A Baraba bijaše razbojnik. Tada Pilat uze i izbičeva Isusa. A vojnici spletoše vijenac od trnja i staviše mu ga na glavu; i zaogrnuše ga skrletnim plaštem. I prilažahu k njemu i govorahu:

**Vojnici:** Zdravo, kralju židovski!

**Pilat:** Evo vam ga izvodim da znate: ne nalazim na njemu nikakve krivice.

**Pripovjedač:** Iziđe, dakle, Isus s trnovitim vijencem, u skrletnom plaštu. A Pilat im kaže:

**Pilat:** Evo čovjeka.

**Pripovjedač:** No, kad ga ugledaše glavari svećenički i stražari povikaše:

**Židovi:** Raspni, raspni!

**Pripovjedač:** Kaže im Pilat:

**Pilat:** Uzmite ga vi i raspnite jer ja ne nalazim na njemu krivice.

**Pripovjedač:** Odgovoriše mu Židovi:

**Židovi:** Mi imamo Zakon i po Zakonu on mora umrijeti jer se pravio Sinom Božjim. Ako ovoga pustiš nisi prijatelj caru. Tko se god pravi kraljem protivi se caru.

**Pripovjedač:** Stoga Pilat čuvši te riječi izvede Isusa i posadi ga na sudačku stolicu. A bijaše upravo priprava za Pashu, oko šeste ure. I kaže Židovima:

**Pilat:** Evo kralja vašega!

**Pripovjedač:** Oni na to povikaše:

**Židovi:** Ukloni!Ukloni ! Raspni ga!

**Pripovjedač:** Kaže im Pilat:

**Pilat:** Zar kralja vašega da razapnem?

**Pripovjedač:** Odgovoriše glavari svećenički:

**Glavari svećenički:** Mi nemamo kralja osim cara!

**Pripovjedač:** Tada im ga preda da se razapne. Vojnici, dakle, uzeše Isusa. A on, noseći svoj križ, iziđe na mjesto zvano Lubanjsko, hebrejski Golgota. Ondje ga razapeše, a s njim i drugu dvojicu, s jedne i druge strane, a Isusa u sredinu. A napisa Pilat i natpis te ga postavi na križ. Bilo je napisano: ! Isus Nazarećanin, kralj židovski „. Taj su natpis čitali mnogi Židovi jer mjesto gdje Isus bi raspet bijaše blizu grada. Uz križ Isusov stajahu njegova majka, zatim sestra njegove majke, Marija Kleofina i Marija Magdalena. Kad Isus vidje majku i kraj nje učenika koga je ljubio, reče majci:

**Isus:** Ženo ! Evo ti sina !

**Pripovjedač:** Zatim reče učeniku:

**Isus:** Evo ti majke!

**Pripovjedač:** I od toga časa uze je učenik k sebi. Nakon toga, znajući da je sve dovršeno, Isus reče, da bi ispunilo Pismo:

**Isus:** Žedan sam.

**Pripovjedač:** A ondje je stajala posuda puna octa. I natakoše na izopovu trsku spužvu natopljenu octom pa je primakoše njegovim ustima. Čim Isus uze ocat, reče:

**Isus:** Dovršeno je!

**Pripovjedač:** I naklonivši glavu, preda duh.

**( Nakon ovoga slijedi mala stanka u tišini )**

**Pripovjedač:** Nakon toga Josip iz Arimateje-koji je kriomice, u strahu od Židova bio učenik Isusov-zamoli Pilata da smije skinuti Isusovo tijelo. I dopusti mu Pilat. Tako Josip ode i skine Isusovo tijelo. Dođe i Nikodem i donese sa sobom oko sto libara smjese smirne i aloja. Uzeše dakle Isusovo tijelo i poviše u povoje s mirisima, kako je u Židova običaj za ukop. A na mjestu gdje Isus bi raspet bijaše vrt i u vrtu novi grob i koji još nitko ne bijaše pokopan. Ondje dakle, zbog židovske Priprave, jer grob bijaše blizu,polože Isusa. Prvog dana u tjednu rano ujutro, još za mraka, dođe Marija Magdalena na grob i opazi da je kamen s groba dignut. Otrči stoga i dođe k Šimunu Petru i drugom učeniku, pa im reče:

**Marija:** Uzeše Gospodina iz groba i ne znamo gdje ga staviše.

**Pripovjedač:** Uputiše se onda Petar i onaj drugi učenik i dođoše na grob. Trčahu obojica zajedno, ali onaj drugi učenik prestignu Petra i stiže prvi na grob. Sagnuv se, opazi povoje gdje leže, ali ne uđe. Uto dođe i Šimun Petar, koji je išao za njim i uđe u grob. Ugleda povoje gdje leže i ubrus koji bijaše na Isusovoj glavi, ali nije bio uz povoje, nego napose smotan na jednom mjestu. Tada uđe i onaj drugi učenik, koji prvi stiže na grob i vidje i povjerova. Potom se učenici vratiše kući. I kad bi uvečer toga istog dana, prvog u tjednu-a učenici u strahu od Židova zatvorili vrata-dođe Isus, stane u sredinu i kaže im:

**Isus ( Gospodin ):** Mir vama!

**Pripovjedač:** To rekavši, pokaza im svoje ruke i rebra. I obradovaše se učenici vidjevši Gospodina. Isus im stoga ponovno reče:

**Isus ( Gospodin ):** Mir vama ! Kao što mene posla Otac i ja šaljem vas.

**Pripovjedač:** To rekavši, dahne u njih i kaza im:

**Isus ( Gospodin ):** Primite Duha Svetoga. Kojima otpustite grijehe, otpuštaju im se; kojima zadržite, zadržani su im.

**Pripovjedač:** Ali Toma, zvani Blizanac,jedan od Dvanaestorice, ne bijaše s njima kad dođe Isus. Govorahu mu dakle drugi učenici:

**Učenici:** Vidjeli smo Gospodina!

**Pripovjedač:** On im odvrati:

**Toma:** Ako ne vidim na njegovim rukama biljeg čavala i ne stavim svoj prst u mjesto čavala,ako ne stavim svoju ruku u njegova rebra, neću vjerovati.

**Pripovjedač:** I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče:

**Isus ( Gospodin ):** Mir vama!

**Pripovjedač:** Zatim će Tomi:

**Isus ( Gospodin ):** Prinesi prst ovamo i pogledaj mi ruke! Prinesi ruku i stavi je u moja rebra i ne budi nevjeran, nego vjeran.

**Pripovjedač:** Odgovori mu Toma:

**Toma:** Gospodin moj i Bog moj!

**Pripovjedač:** Reče mu Isus:

**Isus ( Gospodin ):** Budući da si me vidio, povjerovao si. Blaženi koji ne vidješe, a vjeruju!